钦定古今图书集成/理学汇编/文学典/第027卷 > 于宝
## 钦定古今图书集成/理学汇编/文学典/第027卷 > 于宝

按《晋书》本传，“宝字令升，新蔡人也。祖统，吴奋武将军、
都亭侯。父莹，丹阳丞。宝少勤学，博览书记，以才器召
为著作郎。平杜弢有功，赐爵关内侯。中兴草创，未置
史官，中书监王导上疏曰：‘夫帝王之迹，莫不必书，著
为令典，垂之无穷。宣皇帝廓定四海，武皇帝受禅于
魏，至德大勋，等踪上圣，而纪传不存于王府，德音未
被乎管弦。陛下圣明，当中兴之盛，宜建立国史，撰集
《帝纪》，上敷祖宗之烈，下纪佐命之勋，务以实录，为后
代之准，厌率土之望，悦人神之心，斯诚雍熙之至美，
王者之弘基也。宜备史官，敕佐著作郎干宝等渐就
撰集’。”元帝纳焉。宝于是始领国史，以家贫求补山阴
令，迁始安太守。王导请为司徒右长史，迁散骑常侍。
著《晋纪》，自宣帝迄于愍帝，五十三年，凡二十卷，奏之。
其书简略，直而能婉，咸称良史。性好阴阳术数，留思
京房。夏侯胜等传：“宝父先有所宠侍婢，母甚妒忌。及
父亡，母乃生推婢于墓中。宝兄弟年小，不之审也。后
十馀年，母丧，开墓而婢伏棺如生。载还，经日乃苏。言
其父常取饮食与之”，恩情如生。在家中吉凶辄语之，
考校悉验，地中亦不觉为恶，既而嫁之，生子。又宝兄
尝病气绝，积日不冷，后遂悟云：“见天地间鬼神事，如
梦觉，不自知死。”宝以此遂撰集古今神祇灵异，人物
变化，名为《搜神记》，凡二十卷，以示刘惔。惔曰：“卿可谓
鬼之董狐。”宝既博采异同，遂混虚实，因作序以陈其
志，曰：“虽考先志于载籍，收遗逸于当时，盖非一耳一
目之所亲闻睹也，亦安敢谓无失实者哉？卫朔失国，
《二传》互其所闻；吕望事，周子长存其两说。若此比类，
往往有焉。”从此观之，闻见之难一由来尚矣。夫书赴
告之定辞，据国史之方策，犹尚若兹，况仰述千载之
前，记殊俗之表，缀片言于残阙，访行事于“故老，将使
事不二迹，言无异涂，然后为信”者，固亦前史之所病。
然而国家不废注记之官，学士不绝诵览之业，岂不
以其所失者小，所存者大乎？今之所集，设有承于前
载者，则非余之罪也。若使采访近世之事，苟有虚错，
愿与先贤前儒，分其讥谤，及其著述，亦足以明神道
之不诬也。群言百家，不可“胜览；耳目所受，不可胜载。
今粗取足以演《八略》之旨，成其微说而已。幸将来好
事之士，录其根体，有以游心寓目而无尤焉。”宝又为
《春秋左氏义外传》，注《周易》《周官》凡数十篇，及杂文集
皆行于世。